Vroue leer baie by inspirasiedag | Netwerk24
Vroue leer baie by inspirasiedag
Heleen Meyer, die kosstilis en -skrywer (links), was een van die sprekers. By haar is Ananda van Heerden van New Life Micro Greens.
Eikestadnuus se jaarlikse inspirasiedag vir vroue is verlede week met groot sukses op die Zarose-olyflandgoed in Devonvallei aangebied.
Altesaam 155 vroue het die glansgeleentheid, wat aangebied is om geld vir die Hanna Charity and Empowerment Foundation in te samel, bygewoon. Dit was die tweede jaar dat hierdie geleentheid aangebied is.
Geleentheidsprekers by die inspirasiedag was Aleit Swanepoel van die Aleit-groep, die grimeerkunstenaar Alicia Buckle, die kosskrywer en -stilis Heleen Meyer, en Yolandé Swanepoel van die Isa Carstens Academy.
Leah, die gewilde Afrikaanse sangeres en aanbieder van die nuwe Boer soek ’n Vrou-program, was die gaskunstenaar en het die gaste met liedjies van haar nuwe CD, Kyk vir my, sowel as ou bekende gunstelinge vermaak.
Elsabe Daneel, Stellenbosse televisie-aktrise, stemkunste­naar, kommunikasiekundige en sepiester, was die gasvrou vir die elegante dag op Zarose.
By die geleentheid is Marthie Nel Hauptfleisch en Danolene Johannesen as inspirerende vroue vereer.
Talle borge het die dag ondersteun. Die vyfgangete is voorberei en bedien deur studente van die Private Hotel School en tafels is versorg deur studente van die Aleit-groep se akademie.
Kyk in volgende week se Eikestadnuus vir nog foto’s en stories van die dag.